ORDE do 28 de febreiro de 2005 pola que se regulan, dentro das feiras culturais, as seccións de feiras do libro en Galicia para celebrar no ano 2005.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 15/03/2005

As feiras culturais en Galicia, reguladas polo Decreto 40/1995, do 27 de xaneiro, establecen un concepto xenérico que define un novo tipo de acontecementos culturais, e que recolle, xunto a experiencias establecidas como a feira do libro, a posibilidade de novas actividades feirais. A Consellería de Cultura, Comunicación Social e Turismo pretende con iso crear novas vías de achegamento cultural aos galegos, creando amplos escaparates, abertos a diferentes actividades susceptibles de comunicación a través da súa venda ou exposición pública.
Estas feiras culturais, abertas a diferentes posibilidades, precisan dunha normativa concreta que defina esencialmente as condicións concretas de acceso a elas, o número de feiras que se poden realizar cada ano por localidade e as vías para o acceso á organización ou participación nelas, tal como determinan os artigos 3 e 4 do citado decreto.
Dentro do amplo abano de posibilidades abertas polas feiras culturais, as datas dedicadas ao libro representan a actividade de maior tradición e asentamento e, así mesmo, as que pola súa amplitude, demanda a entidade máis precisan dunha ordenación que permita unha constante mellora e unha maior coordinación entre as institucións ou organismos participantes nestas. A experiencia destes últimos anos e a vontade de mellora constante nestes eventos de tanta importancia para a promoción do libro e da lectura aconsellan a introdución de novos elementos na organización das feiras.
Por iso,
DISPOÑO:
Artigo 1º.-Concepto das feiras do libro.
As feiras do libro supoñen unha actividade de promoción da lectura, mediante o achegamento do libro ao seu potencial lector, na que se desenvolve tamén unha actividade comercial, froito da venda dos libros. Esta venda, efectuada por persoas físicas ou xurídicas legalmente autorizadas, poderá realizarse cos descontos máximos permitidos na vixente Lei do libro.
Artigo 2º.-Feiras do libro novo, antigo e de ocasión.
1. As seccións das feiras do libro poderán ser feiras do libro novo, ou feiras do libro antigo e/ou de ocasión.
2. Feiras de libro novo son aquelas en que se exhiben e comercializan libros incluídos nos catálogos editoriais. Entenderase por catálogo a relación entregada polo editor ao distribuidor ou libreiro na que figuren os títulos, autores e prezo de venda dos libros que compoñen o seu fondo editorial, con mención expresa da data de vixencia da información que se facilita. As feiras de libro novo poderán tamén ser feiras de carácter monográfico, dedicadas a un tipo específico de libros ou de materiais bibliográficos.
3. Feiras do libro antigo e/ou de ocasión son aquelas en que se exhiben ou comercializan libros antigos e/ou libros descatalogados polo editor e que, polo tanto, non figuren no seu último catálogo.
Artigo 3º.-Obxectivos das feiras do libro novo.
As feiras do libro en catálogo que se realicen en Galicia terán como un dos seus obxectivos primordiais a exhibición, difusión e comercialización do libro galego, fundamentalmente do publicado nos últimos anos, así como a promoción da lectura entre a sociedade galega.
Artigo 4º.-Organización das feiras do libro.
Poderán organizar feiras do libro en Galicia todas aquelas persoas físicas ou xurídicas que sexan autorizadas para este fin pola Consellería de Cultura, Comunicación Social e Turismo, de acordo co establecido nesta orde, e sen mingua das competencias que en materia de licenza municipal corresponden aos concellos. Terán prioridade para a autorización de feiras do libro as solicitudes presentadas pola Federación de Libreiros de Galicia, e para feiras monográficas de libro galego as presentadas pola Asociación Galega de Editores.
Artigo 5º.-Solicitudes de autorización. Documentación.
1. As solicitudes de autorización para as feiras que haxa que celebrar no ano 2005 serán presentadas nun prazo de 40 días naturales, a partir do seguinte ao da publicación desta orde, segundo o modelo publicado como anexo desta orde, no rexistro da Consellería de Cultura, Comunicación Social e Turismo ou nas súas delegacións provinciais, sendo aplicable o previsto no artigo 38.4º da Lei de réxime xurídico das administracións públicas e do procedemento administrativo común.
2. Á solicitude achegarase a seguinte documentación:
a) Documento acreditativo da representatividade da persoa que asina a solicitude.
b) Estatutos ou regulamentos polos que se rexe a feira, que en ningún caso serán contrarios ao disposto nesta orde e nos que deben constar as condicións para a inscrición dos participantes.
c) Carácter da feira, o lugar e as datas de celebración e horario de funcionamento.
d) Características da situación da feira, accesos e servizos (luz, auga, comunicacións, teléfono, limpeza e outros...).
e) Características das casetas expositoras e o seu número.
f) Actividades culturais previstas durante a feira.
g) Compromiso dos organizadores de dar a coñecer por escrito a todos os libreiros da localidade a realización da feira, dándolles a posibilidade a todos eles de se inscribiren.
h) Seguros de persoas e bens (responsabilidade civil).
i) Declaración de que a metade, polo menos, dos participantes son libreiros ou editores radicados en Galicia no caso de feiras de libro en catálogo, ou de que a metade dos postos de venda foron ofertados a libreiros galegos no caso de feiras de libro antigo e de ocasión.
j) Memoria económica do custo desagregado en gastos materiais e actividades culturais. Faranse constar na memoria as subvencións recibidas ou solicitadas de calquera entidade pública ou privada para a realización da feira.
Artigo 6º.-Resolución.
Unha vez recibida a solicitude e a documentación sinalada no artigo 5º, será estudiada por parte dos servicios competentes da Dirección Xeral de Promoción Cultural. A directora xeral de Promoción Cultural proporá ao conselleiro de Cultura, Comunicación Social e Turismo a resolución que proceda.
Artigo 7º
En virtude do disposto nos artigos 3 e 4.1º do Decreto 40/1995, do 27 de xaneiro, as feiras do libro a realizar pola Consellería de Cultura, Comunicación Social e Turismo en colaboración coa Federación de Libreiros de Galicia para o ano 2005 relaciónanse a seguir:
Santiago de Compostela: do 22 de abril ao 1 de maio.
Noia: do 23 de xuño ao 26 de xuño.
Ferrol: do 16 de maio ao 22 de maio.
Ourense: do 28 de maio ao 5 de xuño.
Lugo: do 11 de xuño ao 19 de xuño.
Sigüeiro: do 5 de maio ao 8 de maio.
Vigo: do 1 de xullo ao 10 de xullo.
Pontevedra: do 13 de xullo ao 21 de xullo.
Cangas: do 22 de xullo ao 26 de xullo.
A Coruña: do 1 de agosto ao 10 de agosto.
Viveiro: do 13 de agosto ao 16 de agosto.
Foz: do 18 de agosto ao 21 de agosto.
Monforte de Lemos: do 25 de agosto ao 28 de agosto.
Carballo: do 25 de agosto ao 28 de agosto.
Artigo 8º.-Comisión técnica.
As feiras do libro contarán cunha comisión técnica para o conxunto das feiras.
1. A comisión técnica estará presidida pola directora xeral de Promoción Cultural ou persoa en que ela delegue, e formarán parte dela as seguintes persoas:
Dous representantes da Consellería de Cultura, Comunicación Social e Turismo.
Dous representantes da Federación de Libreiros de Galicia.
2. A función desta comisión técnica será a de velar pola correcta aplicación desta orde.
Artigo 9º.-Presidencia da feira.
A dirección técnica de cada feira estará a cargo do presidente da Federación de Libreiros de Galicia ou persoa na que este delegue.
Será a súa función a de dirixir a selección de participantes e o sorteo de casetas así como dirixir o funcionamento da feira, facendo cumprir o regulamento e as disposicións establecidas nesta orde.
Artigo 10º.-Número de feiras do libro en cada localidade.
Poderá realizarse en cada localidade de Galicia unha feira do libro novo non monográfica e unha feira do libro antigo e/ou de ocasión. Nas localidades onde a
Federación de Libreiros de Galicia en colaboración coa Consellería de Cultura, Comunicación Social e Turismo realice unha feira do libro novo esa será a única no seu tipo autorizada.
Artigo 11º.-Requisitos dos participantes.
Os participantes deberán reunir os requisitos legais necesarios para o exercicio de actividades mercantís. No caso dos libreiros, deberán estar inscritos no rexistro de librarías da Consellería de Cultura, Comunicación Social e Turismo, e no caso dos editores que soliciten caseta individual deberán ter no seu catálogo un mínimo de 50 títulos en galego se o fan pola cota reservada para editores galegos, e 50 títulos en xeral se o fan pola cota outros libreiros e editores, agás no caso de empresas editoriais dedicadas en exclusiva á produción de obras destinadas á venda a crédito.
Artigo 12º.-Tipo de casetas. Porcentaxes que rexerán na admisión de participantes.
As feiras do libro organizadas pola Federación de Libreiros de Galicia coa colaboración da Consellería de Cultura, Comunicación Social e Turismo, poderán contar con dous tipos de casetas diferentes, unhas unicamente para exposición e outras para venda.
A admisión, para as casetas nas feiras do libro rexerase polas seguintes cotas:
-45% para libreiros da localidade, inscritos no rexistro de librarías da Consellería de Cultura, Comunicación Social e Turismo, e membros da Federación de Libreiros de Galicia.
-15% editores radicados en Galicia durante un período maior de dous anos, que cumpran os requisitos estipulados no regulamento. As editoriais que se dediquen á produción do libro galego, cun mínimo de 50 títulos en catálogo nesa lingua, poderán participar con ou sen venda.
-20% libreiros de fóra da localidade, inscritos no rexistro de librarías da Consellería de Cultura, Comunicación Social e Turismo e membros da Federación de Libreiros de Galicia.
-10% outros libreiros e editores non incluídos en ningún dos puntos anteriores.
-10% para invitacións que determinará a dirección técnica de cada feira para aqueles libreiros, editores ou distribuidores que teñan especial interese para a feira do libro e que cumpran os requisitos regulamentarios para a súa participación.
No caso de non cubrirse as cotas reservadas para os diferentes grupos, a dirección técnica decidirá sobre as prazas que queden vacantes.
Artigo 13º.-Solicitudes para participar nas feiras do libro.
O prazo de solicitudes para participar en calquera das feiras que se convoquen cerrarase aos 30 días naturais antes do día de apertura da feira correspondente. Os editores galegos que cumpran as condicións estipuladas poderán presentar a solicitude nunha soa das modalidades, exposición ou venda ofertadas. Os que soliciten a participación na cota destinada a outros libreiros e editores, deberán acreditar documentalmente a súa condición de editor ou libreiro e o tempo que levan radicados en Galicia.
Na solicitude, deberá constar, claramente, o nome da empresa, nome e apelidos do representante legal, co CIF da empresa e o DNI do representante na feira, enderezo, e, se é o caso, número de rexistro de librarías. Todas as solicitudes deberán ir acompañadas dunha fotocopia do último recibo do IAE e do pagamento da taxa correspondente. No caso dos editores deberán achegar á solicitude de inscrición o catálogo dos seus fondos.
As dilixencias de inscrición para as casetas con venda faranse na Federación de Libreiros de Galicia. No caso dos editores deberá acompañar á solicitude de inscrición o catálogo dos seus fondos. A Federación de Libreiros de Galicia deberá comunicar a lista de solicitantes á comisión técnica nun prazo non superior a cinco días tras o remate do prazo de inscrición de cada feira.
Os criterios de colocación dos posibles tipos ou seccións de casetas estarán determinados, en función do interese de cada feira, pola dirección técnica. Dentro destes a orde de colocación farase sempre por sorteo público realizado polo menos con quince días de antelación ao comezo da feira, e estando numeradas as casetas do 1 en adiante.
Cando un solicitante presente para a mesma feira solicitudes para varias librarías, coa mesma titularidade para todas elas, poderá participar con todas no sorteo, dentro do grupo que lle corresponda, pero soamente se lle adxudicará unha caseta, agás no caso de que non se complete a cota de casetas destinada a librarías. Neste caso, adxudicaranse as casetas dispoñibles seguindo a orde de preferencia das solicitudes presentadas. No caso de haber máis dun solicitante nesta circunstancia, procederase a sortear as casetas sobrantes entre as solicitudes presentadas que quedaron sen adxudicar. O solicitante, deberá especificar a orde de preferencia.
Pechado o prazo de admisión de solicitudes, e pasados 5 días, se non existisen suficientes solicitudes para realizar a feira, cubrindo as casetas programadas, procederase á proposta de suspensión da feira. De ser o caso, a suspensión será notificada por escrito ao director da feira correspondente e aos solicitantes.
Artigo 14º.-Normas internas de cumprimento dos participantes nas feiras do libro.
As casetas participantes na feira do libro deberán cumprir a seguinte normativa:
1. Cada caseta quedará claramente identificada por un cartel que corresponderá ao nome da firma solicitante, non podendo ser cedida nin arrendada a outra persoa ou entidade e tendo obrigatoriamente que contar con varios fondos diferenciados; ningún deles poderá superar o 50% do espazo dedicado a exposición. No caso das editoriais deberán levar fondos propios ou fondos galegos que leven en distribución, non podendo estes últimos exceder en ningún caso o 50% do espazo dedicado a exposición.
2. Todas as casetas de libraría con venda, agás as de carácter monográfico, deberán contar cun mínimo dun 25% de libros en galego, debendo ser o total de libros galegos da feira non inferior ao 50%. O incumprimento desta norma poderá motivar a exclusión de participar nas feiras do libro durante dous anos, contados a partir da data da aprobación na comisión técnica deste expediente.
3. Cada expositor ocupará a caseta correspondente, manténdoa aberta e debidamente instalada durante as horas programadas para cada feira. Todo expositor que teña a caseta pechada durante as devanditas horas, será advertido pola dirección técnica da correspondente feira ou pola persoa autorizada para iso, para que proceda á súa inmediata apertura. No caso de que se desatenda a advertencia ou reincida, entenderase que renuncia ao seu dereito a participar na feira e procederase á clausura definitiva da súa caseta, perdendo todos os dereitos adquiridos pola súa participación e sen dereitos a compensacións. No caso de que un expositor, sen causa considerada xustificada pola dirección técnica das feiras do libro, non ocupe a caseta que tivese asignada, quedará automaticamente excluído desta, así como das feiras do libro que se organicen nun prazo de dous anos, contados a partir da data de finalización da feira en que cometese a infracción.
4. Queda prohibida a realización por parte dos feirantes de actividades paralelas no recinto da feira ou nas súas proximidades non aprobadas pola comisión técnica, especialmente aquelas que poidan supoñer detrimento para esta. Queda, así mesmo, prohibido todo comportamento que supoña menosprezo, competencia desleal, ou falta de respecto grave cara aos outros feirantes. A comisión técnica, logo da presentación dunha acta de infracción elaborada pola dirección técnica da feira, poderá proceder á clausura definitiva da caseta do infractor, que perderá todos os dereitos adquiridos sen dereito a compensación.
5. Queda prohibida a colocación de carteis que modifiquen a denominación da firma participante e tamén queda prohibida a exhibición de materiais promocionais alleos ao libro e ao seu contido.
6. Queda prohibida a práctica de técnicas de venda que coaccionen ao público, insistindo na prohibición de que os participantes atendan o público desde o exterior das casetas. Trátase, con isto, de acadar a necesaria uniformidade nas condicións de venda e na creación dun recinto feiral que en ningún momento, poida supor un compromiso para os visitantes.
7. Cada expositor deberá responder do perfecto estado da súa caseta ao remate da feira, repoñendo pola súa conta o material que sufrise deterioración, imputable a unha mala utilización.
8. En cada caso, será a comisión técnica quen estudiará todos os incidentes que se susciten, así como a súa gravidade, determinando as medidas que se vaian adoptar, dun xeito inmediato, en cada un deles.
Disposicións derradeiras
Primeira.-Facúltase a dirección xeral de Promoción Cultural para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de febreiro de 2005.
Jesús Pérez Varela
Conselleiro de Cultura, Comunicación
Social e Turismo